Vier weermaglede wéér in hegtenis ná voorval by myn(Argieffoto) Vier weermaglede wat in Augustus vanjaar vlugtig aangehou en toe weer vrygelaat is vir vermeende sameswering om ŉ misdaad te pleeg, asook bedrog en betreding, is weer in hegtenis geneem. Hulle is by ŉ onwettige mynbrandpunt by die Kudu-skag, naby Welkom in die Vrystaat, betrap. Kapt. Lloyd Ramovha, woordvoerder van die Valke, het gesê die vier beskuldigdes is op 6 Julie vanjaar by die private myn betrap, maar weens ŉ gebrek aan bewyse vrygelaat. Die Valke het die ondersoek steeds voortgesit en die vier is Vrydag wéér in hegtenis geneem. Die ondersoek tot dusver het gewys die groep was tydens die beweerde oortredings geklee in volle weermaguniform en veronderstel om in daardie stadium by hul basisse in onderskeidelik Pretoria en Kroonstad te wees. Ramovha het gesê wat veral agterdog gewek het, was dat een van die weermaglede sy private vuurwapen by hom gehad het en dat hulle ŉ private voertuig gebruik het waarop hulle nommerplate van die weermag vasgemaak het. Die lisensieskyf is verwyder. Die vier is vroeër vandag by hul basisse aangekeer. Hulle verskyn na verwagting Maandag in die Welkom-landdros.